Απορημένος σχετικά με την παρουσία του χαμογελαστού γυμναστή με το μακό και το ξυρισμένο κεφάλι σε ειδησεογραφική εκπομπή στην τηλεόραση εμφανίζεται ανυποψίαστος Βρετανός πολίτης, ο οποίος αναρωτήθηκε απευθυνόμενος προς οικεία του πρόσωπα «ποιος είναι ο γυμνασμένος κύριος που μιλά για την οικονομία, την Ευρωπαϊκή Ένωση και το δημοψήφισμα».

Ο 44χρονος εργαζόμενος στα Μέσα Μαζικής Μεταφοράς των περιχώρων του Λονδίνου απηύθυνε το ίδιο ερώτημα σε φίλους και συναδέλφους του, κανείς εκ των οποίων όμως δεν είχε υπόψη του κάποιον τηλεοπτικό διαφημιστή οργάνων γυμναστικής ή συμπληρωμάτων διατροφής που να έχει άποψη για θέματα πολιτικής ή οικονομίας.

Επιπλέον, κανείς στον κοινωνικό περίγυρο του 44χρονου δεν είχε ξανακούσει το όνομα «Varoufakis» αν και όλοι σχεδόν εκτίμησαν πως «κατά πάσα πιθανότητα πρόκειται για Κύπριο ή για Νεοζηλανδό», παραγγέλνοντας εν συνεχεία ανυποψίαστοι άλλη μια μπύρα στην τοπική παμπ όπου βρίσκονταν.

Το «Κουλούρι» επικοινώνησε με τον Γ. Βαρουφάκη προσπαθώντας να αποσπάσει κάποιο σχόλιο, όμως ο τέως υπουργός Οικονομικών αρνήθηκε να απαντήσει ενώ συνεργάτες του ανέφεραν πως είναι «πολύ απασχολημένος στην προσπάθεια να αλλάξει την Ευρώπη, μια τηλεοπτική εμφάνιση τη φορά». Σχολιάζοντας μάλιστα τα επικριτικά σχόλια ορισμένων σχετικά με την πρόσφατη ανάμειξη του κ. Βαρουφάκη στη βρετανική πολιτική σκηνή, οι συνεργάτες του δήλωσαν κατηγορηματικά πως «οπουδήποτε στον κόσμο υπάρχει δημοψήφισμα, ο Γιάνης θα βρίσκεται εκεί».